CELEX: 62009TN0005
Language: el
Date: 2009-01-02 00:00:00
Title: Υπόθεση T-5/09: Προσφυγή της Β. Lind κατά της Επιτροπής των Ευρωπαϊκών Κοινοτήτων που ασκήθηκε στις 2 Ιανουαρίου 2009

21.3.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 69/45
            
         Προσφυγή της Β. Lind κατά της Επιτροπής των Ευρωπαϊκών Κοινοτήτων που ασκήθηκε στις 2 Ιανουαρίου 2009
   (Υπόθεση T-5/09)
   (2009/C 69/99)
   Γλώσσα της υποθέσεως: η αγγλική
   Διάδικοι
   
      Ενάγουσα: Brigit Lind (Greve, Δανία) (εκπρόσωπος: I. Anderson, δικηγόρος)
   
      Εναγόμενη: Επιτροπή των Ευρωπαϊκών Κοινοτήτων
   Αιτήματα της ενάγουσας
   Η ενάγουσα ζητεί από το Πρωτοδικείο:
   
               —
            
            
               να υποχρεώσει την Επιτροπή να της καταβάλει, ατομικώς, το ποσό των 50 000 ευρώ, ή οποιοδήποτε άλλο ποσό κρίνει δίκαιο, για τον κλονισμό και τη θλίψη που της προκάλεσε η δοκιμασία και ο άδικος θάνατος του αδελφού της, που οφείλεται στην αυθαίρετη και μη σύννομη άρνηση της Επιτροπής να μεριμνήσει για τη μεταφορά στο εσωτερικό δίκαιο των διατάξεων της οδηγίας 96/29 στον τομέα της ιατρικής παρακολούθησης στις περιπτώσεις των πρώην εργαζομένων που μετείχαν στην κατάσταση έκτακτης ανάγκης από ακτινοβολίες στο Thule·
            
         
               —
            
            
               να υποχρεώσει την Επιτροπή να καταβάλει στην κληρονομιαία περιουσία του John Erling Nochen, εκπροσωπούμενη από την προσφεύγουσα, το ποσό των 250 000 ευρώ ή οποιοδήποτε άλλο ποσό κρίνει δίκαιο, ως pretium doloris, περιλαμβανομένης της επίγνωσης για τη μείωση της διάρκειας της ζωής, από το 2006 μέχρι τον θάνατό του το 2008, που οφείλεται στην αυθαίρετη και μη σύννομη άρνηση της Επιτροπής να μεριμνήσει για τη μεταφορά στο εσωτερικό δίκαιο των διατάξεων της οδηγίας 96/29 στον τομέα της ιατρικής παρακολούθησης στην περίπτωση των πρώην εργαζομένων που μετείχαν στην κατάσταση έκτακτης ανάγκης από ακτινοβολίες στο Thule και το ποσό των 6 000 ευρώ για έξοδα κηδείας·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι και κύρια επιχειρήματα
   Με την υπό κρίση υπόθεση, η ενάγουσα ασκεί αγωγή λόγω εξωσυμβατικής ευθύνης για τις ζημίες που ισχυρίζεται ότι υπέστη λόγω του θανάτου του αδελφού της, που φέρεται ότι προκλήθηκε από τη μη σύννομη άρνηση της Επιτροπής να συμμορφωθεί με ψήφισμα της ολομέλειας του Ευρωπαϊκού Κοινοβουλίου (1) και να εξασφαλίσει την εκ μέρους της Δανίας εφαρμογή των διατάξεων της οδηγίας 96/29/Ευρατόμ του Συμβουλίου, της 31ης Μαΐου 1996, για τον καθορισμό των βασικών κανόνων ασφάλειας για την προστασία της υγείας των εργαζομένων και του πληθυσμού από τους κινδύνους που προκύπτουν από ιονίζουσες ακτινοβολίες (2), στις περιπτώσεις εργαζομένων, συμπεριλαμβανομένου του αδελφού της ενάγουσας, που υπήρξαν θύματα πυρηνικού ατυχήματος στο Thule της Γροιλανδίας.
   
      (1)  Έκθεση του Ευρωπαϊκού Κοινοβουλίου, της 20ής Απριλίου 2007, για τις συνέπειες του αεροπορικού ατυχήματος του Thule στη δημόσια υγεία (ψήφισμα 720/2002) [2006/2012(INI)].
   
      (2)  ΕΕ L 159, p. 1.